1. കേരള വികസനം നേരിടുന്ന പ്രധാന പരിമിതി ഉല്പാദന രംഗങ്ങളിലെ മുരടിപ്പും സേവന രംഗങ്ങളുടെ ഗുണനിലവാര തകർച്ചയുമാണ്. ഇത് പുതിയ അഭ്യസ്തവിദ്യരെ ഉൾക്കൊളളാൻ കഴിയാതാക്കുകയും അഭ്യസ്ത വിദ്യരുടെ തൊഴിലില്ലായ്മ നിലനിൽക്കുകയും ചെയ്യുന്നു.

2. നാം തുടങ്ങിവച്ച വ്യവസായഘടന രാസാധിഷ്ടിതവും, വനാധിഷ്ടിതവും വൻകിട വ്യവസായങ്ങൾക്ക് ഊന്നൽ നൽകുന്നതുമായിരുന്നു. വിവിധ കാരണങ്ങളാൽ അവ ഉണ്ടാക്കിയ മലിനീകരണവും വനശോഷണമടക്കമുള്ള കാര്യങ്ങളാലുണ്ടായ അസംസ്‌ക്യത വസ്തുക്കളുടെ കുറവും വ്യവസായത്തെ ഇന്ന് പ്രതിസന്ധിയിലാക്കിയിരിക്കുന്നു.

3. പുതിയ വ്യവസായങ്ങളുണ്ടാകുന്നില്ല. നേരത്തെ ഉള്ള പരമ്പരാഗത വ്യവസായങ്ങൾ തകരുകയും ചെയ്യുന്നു. ആധുനിക സാങ്കേതികവിദ്യകളുടെ ഉപയോഗത്തിലുള്ള സംരംഭങ്ങളും കുറവായതിനാൽ തൊഴിലന്വേഷകർ അന്യ പ്രദേശങ്ങളിലേയ്ക്ക് കുടിയേറുന്നു.

4. അനിയന്ത്രിതമായ കെട്ടിട നിർമ്മാണം പ്രകൃതി വിഭവങ്ങളുടെ വൻതോതിലുള്ള ശോഷണത്തിനിടയാക്കുന്നു. പാറ, മണ്ണ്, കല്ല്, വെള്ളം എന്നിവയൊക്കെ നിർമ്മാണ രംഗത്ത് കൂടുതലുപയോഗിക്കുന്നതിനാൽ കുടിവെള്ളം ഇന്ന് ദുർലഭമാകുന്നു.

5. ഭൂമി ഒരു ഉത്പാദനഘടകം അല്ലാതായിരിക്കുന്നു. അതൊരു ഊഹക്കച്ചവട ഉപാധിയാണ്. അതിനാൽ, കാർഷികവ്യാവസായിക സംരംഭങ്ങൾക്കുള്ള ഭൂലഭ്യത വലിയ പ്രശ്‌നമാണ്.

6. വാണിജ്യാടിസ്ഥാനത്തിലുള്ള കെട്ടിടനിർമ്മാണവും അതിന്റെ വിൽപ്പനയുമാണ് പ്രധാന സാമ്പത്തിക പ്രവർത്തനം. ഇതുവഴിയാണ് തൊഴിലും വരുമാനവും കൂടുതൽ സൃഷ്ടിക്കുന്നത്. ഈ രംഗത്തെ തൊഴിലവസരങ്ങളിൽ കൂടുതലും ആകൃഷ്ടരാകുന്നത് മറ്റ് സംസ്ഥാനങ്ങളിൽ നിന്നുള്ള തൊഴിലാളികളാണ്. 

7. ആവശ്യമുള്ള നെല്ലിന്റെ പത്തിലൊന്നു മാത്രമേ ഉത്പാദിപ്പിക്കാൻ കഴിയുന്നുള്ളൂ. നെൽവയലുകളും ഗണ്യമായി ഇല്ലാതായിരിക്കുന്നു. ഇത് ഭക്ഷ്യസുരക്ഷയ്ക്ക് വലിയ ഭീഷണിയാകുന്നുണ്ട്. 

8. അധികാര വികേന്ദ്രീകരണത്തിന്റെ ഘടന മാതൃകാപരമാണെങ്കിലും ഉത്പാദനക്കുറവ്, തൊഴിലില്ലായ്മ എന്നിവ പരിഹരിക്കുന്നതിലേയ്ക്ക് കാര്യമായ സംഭാവന ചെയ്യാൻ കഴിയുന്ന കുടുംബശ്രീ പ്രവർത്തനങ്ങൾ പോലും കൂടുതൽ കേന്ദ്രീകരിക്കുന്നത് വായ്പ വാങ്ങുന്നതിലും, ഉപഭോഗത്തിലും, തിരിച്ചടവിലുമാണ്. സ്ഥായിയായ വരുമാനമുള്ള തൊഴിൽ സൃഷ്ടിക്കുന്നതിന് കഴിയുന്നില്ല. കടം ഒരു പ്രധാന കുടുംബ പ്രശ്‌നമാണ്. 

9. ദളിത്-ആദിവാസി-ദുർബല വിഭാഗങ്ങൾക്കായി പണം നന്നായി ചെലവാക്കുന്നുണ്ടെങ്കിലും അതുവഴി ലക്ഷ്യമിടുന്ന നടപടികളൊന്നും പല കാരണങ്ങളാൽ ആ ജനവിഭാഗങ്ങൾക്ക് ഗുണകരമാകുന്നില്ല. അവരുടെ ജീവിതത്തിൽ അവർക്കനുക്രമമായ മാറ്റങ്ങളുണ്ടാകുന്നില്ല. 

10. സാമൂഹിക അപചയങ്ങൾ കൂടി വരുന്നു. റോഡപകടങ്ങൾ, മദ്യപാനം, ആത്മഹത്യ, ജീവിതശൈലീ രോഗങ്ങൾ എന്നിവ വർധിക്കുന്നു. ഇതൊക്കെ ഒട്ടേറെ സാമൂഹികസംഘർഷങ്ങൾക്കിടയാക്കുന്നു.

11. സാങ്കേതികവിദ്യയുടെ ഉപയോഗത്തിന് കൂടുതൽ ഊന്നൽ നൽകുമ്പോൾ തന്നെ, ശാസ്ത്രബോധം നിരാകരിക്കപ്പെടുകയും അന്ധവിശ്വാസം കൂടിവരികയുമാണ്. ജാതിചിന്തക, അനാചാരങ്ങൾ , അശാസ്ത്രീയ ജീവിതരീതി എന്നിവയൊക്കെ കൂടിവരുന്നു. 

12. സ്ത്രീ പുരുഷ വിവേചനം നിലനിൽക്കുന്നു. ഒപ്പം യഥാർത്ഥ ജീവിത പ്രശ്‌നങ്ങളിൽ നിന്നും ജനശ്രദ്ധ അകറ്റുന്നതിനുള്ള രീതിയിലുള്ള മാധ്യമ പ്രവർത്തനങ്ങളും നടക്കുന്നു. 

13. പൊതുമേഖലാ സ്ഥാപനങ്ങൾ പലതും പ്രതിസന്ധിയിലാണ്. ഇവയുടെ പ്രവർത്തനം കാര്യക്ഷമമാകുന്നില്ല.

നേട്ടങ്ങൾ
പരിമിതികൾ
ബദൽ നിർദ്ദേശങ്ങൾ
പുതിയ സമസ്യകൾ